FI Euroopan unionin virallinen lehti CE 78/603

(2004/C 78 E/0638)

KIRJALLINEN KYSYMYS E-3596/03

esittäjä(t): Brigitte Langenhagen (PPE-DE) komissiolle

(5. joulukuuta 2003)

Aihe: EU:n rajoilla tehtävät tarkastukset

On käynyt todistettavasti ilmi, että Euroopan unioniin on tuotu kolmansista maista yleensä Euroopan talousalueeseen (ETA) kuuluvien maiden kautta sellaisilta tehdasaluksilta lähtöisin olevia kalataloustuotteita, joita ei ole hyväksytty EU:hun suuntautuvaa vientiä varten. Tällainen tuonti pystyy kilpailemaan taloudellisesti unionin oman kalatalousalan kanssa, koska pyydystämisen ja jalostuksen hygieniaan vaadittavissa investoinneissa on säästetty. Tällainen tuonti ei ole myöskään terveyden kannalta turvallista, vaan tuotteiden voidaan katsoa aiheuttavan terveysriskin.

Tiedän, että eläinperäisten tuotteiden tuonnille, johon kolmansista maista tuotavat kalataloustuotteet kuuluvat, on olemassa kattava yhteisön sisäinen säännöstö, jossa on säädetty rajatarkastusasemilla noudatettavista menettelyistä.

Tiedän myös, että komission yksiköt ja niiden virkamiehet tekevät kaikkensa paljastaakseen tarkastusten avulla säännönvastaisuuksia rajatarkastusasemilla.

Olen tietoinen, että ETA:aan kuuluvat valtiot ovat antaneet EU:n säännöksiä vastaavia tai niiden kanssa samanarvoisia säännöksiä ja että yhteisön säännösten mukaisesti kolmansista maista ETA-maiden kautta yhteisöön tuotavat kalataloustuotteet on tarkastettava rajatarkastusasemilla.

Kuitenkin näiden rajatarkastusasemien kautta tuodaan yhteisön sisäisille markkinoille huomattavia määriä kalataloustuotteita, jotka eivät ole EU:n normien mukaisia. Tämä on alan toimijoiden keskuudessa julkinen salaisuus Koillis-Atlantin ja Pohjanmeren alueella.

Näin ollen pyydän komissiolta vastausta seuraaviin kysymyksiin.

— Millä tavoin ja kuinka laajasti komission asiasta vastaavat yksiköt tutkivat kalataloustuotteiden tuonnin säännönmukaisuuden ETA-maiden (ja siten myös EU:n) ulkorajoilla?

— Mitä todellisia mahdollisuuksia komissiolla on paljastaa vaihteluita yhteisön tuontimenettelyjen soveltamisessa ETA-maissa ja varmistaa, että asiassa tehdään pysyviä parannuksia, kun otetaan huomioon, että ETA-maat ovat kolmansia maita, vaikka niillä on erityinen asema?

— Miten komissio voi kieltää edellä mainitun ETA-maiden kautta tapahtuvan sellaisten kalataloustuotteiden tuonnin, jotka eivät täytä EU:n normeja, suojellakseen yhteisön omaa kalatalousalaa ja kuluttajia?

David Byrnen komission puolesta antama vastaus

(2. helmikuuta 2004)

Islanti ja Norja ovat yhteydessä unioniin Euroopan talousalueesta (ETA) tehdyn sopimuksen kautta. Kumpikin maa on hyväksynyt kala- ja kalastustuotteiden tuontia yhteisön ulkopuolisista maista koskevan yhteisön lainsäädännön sekä tuonnin edellytysten että tuontimenettelyjen osalta. Nämä ETA-valtiot ovat ottaneet käyttöön rajatarkastusasemien verkoston, joka tarkastaa yhteisön ulkopuolisista maista tuodut tuotteet. Kun kala- ja kalastustuotteet on luovutettu vapaaseen liikkeeseen näissä kahdessa ETA-valtiossa, ne saavat liikkua vapaasti yhtenäismarkkinoiden alueella.

Tarkastuksista ja lainsäädännön täytäntöönpanosta ETA-valtioissa huolehtii Euroopan vapaakauppaliiton (EFTAn) valvontaviranomainen, joka tekee tarkastuskäyntejä ETA-valtioihin varmistaakseen yhteisön vaatimusten täyttymisen yhteisön säännöstön merkityksellisillä osa-alueilla. ETA-sopimuksen liitteen I (eläinlääkintä- ja kasvinsuojeluasiat) I luvun johdanto-osan 4 kohdan Β alakohdassa todetaan kuitenkin rajatarkastusasemista seuraavaa:

EY:n komissio ja EFTAn valvontaviranomainen tarkastavat rajatarkastusasemat toimien tiiviissä yhteistyössä.

EFTAn valvontaviranomaisella on oikeus osallistua komission yksiköiden EY:n jäsenvaltioihin suuntautuviin tarkastuskäynteihin, jotka koskevat 5 kohdan b alakohdan ensimmäisessä luetelmakohdassa tarkoitettuja päätöksiä.

EY:n komissio ja EFTAn valvontaviranomainen toteuttavat yhteisiä tarkastuskäyntejä vahvistaakseen 5 kohdan b alakohdan toisessa luetelmakohdassa tarkoitettuja päätöksiä koskevan yhteisen suosituksen. Tähän liittyvät kysymykset voidaan saattaa ETA:n sekakomitean käsiteltäviksi.

Tarkastuskäyntien kohteina ovat sekä tuotantolaitosten kehitys että merkityksellisen eläinlääkintää koskevan säännöstön soveltaminen.

EFTAn valvontaviranomaisen tarkastuskertomukset lähetetään komissiolle ja ovat myös saatavana valvontaviranomaisen www-sivustolla (1).

Kahdessa uusimmassa Norjaan ja Islantiin tehtyjä tarkastuskäyntejä koskevassa EFTAn valvontaviranomaisen kertomuksessa on tuotu esiin, että näissä kahdessa maassa on ilmeisesti hyväksytty sellaisista lähteistä tulevat kalastustuotteet, joita ei ole hyväksytty. Mikäli tämän katsotaan rikkovan ETAn lainsäädäntöä (ts. EY:n lainsäädäntöä), EFTAn valvontaviranomaisen velvollisuutena on toteuttaa toimenpiteitä lainsäädännön täytäntöönpanosta ETA-valtioissa vastaavana elimenä.

(1) http://www.eftasurv.int/